钦定古今图书集成/明伦汇编/氏族典/第295卷 > 《苏州府志》 > 章惇
## 钦定古今图书集成/明伦汇编/氏族典/第295卷 > 《苏州府志》 > 章惇

按《宋史章惇传》：“惇字子厚，建州浦城人。父俞，徙苏州，
起家至职方郎中，致仕。用惇贵，累官银青光禄大夫。
惇豪隽博学善文，进士登名，耻出侄衡下，委敕而出。
再举甲科，调商洛令。召试馆职，王陶劾罢之。熙宁初，
王安石秉政，悦其才，用为编修三司条例官，加集贤
校理、中书检正。时经制南北江群蛮，命为湖南北察”
访使，进修起居注，擢知制诰、直学士院，判军器监。三
司火，神宗御楼观之，惇部役兵奔救，过楼下，神宗问，
知为惇，明日命为三司使。吕惠卿去位，邓绾论惇同
恶，出知湖州，徙杭州，入为翰林学士。元丰三年，拜参
知政事。朱服为御史，惇密使客达意于服，为服所白。
“惇父冒占民沈立、田，立遮诉惇，惇系”之开封，坐二罪，
罢知蔡州。又历陈、定二州。五年，召拜门下侍郎。哲宗
即位，知枢密院事。宣仁后听政，惇与蔡确矫唱《定策》
功。确罢，惇不自安，乃駮司马光所更役法。光议既行，
惇愤恚，争辨帘前，其语甚悖。宣仁后怒，刘挚、苏辙、王
觌、朱光庭、王岩叟、孙升交章击之，黜知汝州。数为言
者弹治。哲宗亲政，有复熙宁、元丰之意，首起惇为尚
书左仆射，请发司马光、吕公著冢，斲其棺。哲宗不听，
结中官郝随为助，欲追废宣仁后，自皇太后、太妃皆
力争之。哲宗感悟，焚其奏。又以皇后孟氏元祐中宣仁后所立，迎合郝随，劝哲宗起掖庭秘狱，托以左道，
废居瑶华宫。其后哲宗颇悔，惇知天下怨己，欲塞其
议，请诏中外察民妄语者论如律。哲宗崩，皇太后议
所立，惇言“简王、申王当立，皇太后不可立端王”，是为
徽宗。迁惇特进，封申国公，为山陵使。灵轝陷泽中，逾
宿而行，言者劾其不恭，罢知越州，寻贬武昌军节度
副使、潭州安置。右正言任伯雨论其欲追废宣仁后，
又贬雷州司户参军，徙睦州，卒。